作者:姚勉
標題:賀新涼・賀新郎
內容:窗月梅花白。夜堂深、燭搖紅影，繡簾垂額。半醉金釵嬌應坐，寒處也留春色。深意在、四弦輕摘。香塢花行聽啄木，翠微邊、細落仙人屐。星盼轉，趁嬌拍。人間此手真難得。向尊前、相逢有分，底須相識。愁淺恩深千萬意，惆悵故人云隔。怕立損、弓鞋紅窄。換取明珠知肯否，綠窗深、長共春憐惜。休惱亂，坐中客。